ले-देकर सरकारी नौकरी पाना इन युवाओं के जीवन का अंतिम सपना है। इस सपने के नहीं पूरा होने के लिए वे डॉ आम्बेडकर को जिम्मेवार मानते हैं और अपने राजनेताओं से अपेक्षा रखते हैं कि वे आरक्षण खत्म कर देंगे। अपने नेताओं से भी वे भीतर से बहुत जले हुए और दु:खी हैं। उन्हें विश्वास था कि भाजपा केंद्र की सत्ता में आने पर आरक्षण खत्म करेगी। लेकिन वे नरेंद्र मोदी के अनन्य समर्थक नहीं हैं, जैसा कि रवीश कुमार ने अपने कार्यक्रम में बताया था। लालू प्रसाद जैसे नेताओं के अतिरिक्त उनमें से कई ‘पिछडा’ नरेद्र मोदी को भी अपने वॉल पर पानी पी-पी कर कोसते हैं। वे हिंदुत्व को एक ढाल जरूर बनाते हैं, लेकिन उनका असली उद्देश्य है अपनी जाति का गौरव। रवीश कुमार ने अपने कार्यक्रम में इस ओर नहीं देख पाए हैं। ये लोग रणवीर सेना के अतिरिक्त शिव सेना, हिंदू सेवा समिति, गौ-रक्षा समिति, भूमिहार रेजिमेंट नामक संगठनों से जुडे हैं तथा राजनीतिक तौर पर भाजपा और कांग्रेस – या जो कोई दल भी इन्हें इनका खोया हुआ सामंती गौरव वापस करवा दे, उसके पक्ष में हैं।